14 Kgosi ya Asiria e ne ya thibelela kwa Lakishe, e e kwa borwabophirima jwa Jerusalema. Fa a le koo, o ne a romela barongwa ba le bararo gore ba bolelele batho ba motse wa Jerusalema gore ba ineele. Mmueledi wa gagwe, yo sereto sa gagwe sa semolao e leng Rabeshake, o ne a dirisa maano a mantsi. O ne a bua Sehebera, a rotloetsa batho gore ba tsuologele kgosi mme ba ineele mo Baasirieng, a ba bolelela maaka a gore o tla ba isa kwa nageng e ba neng ba tla itumelela botshelo jo bo monate kwa go yone. (Bala 2 Dikgosi 18:31, 32.) Go tswa foo, Rabeshake o ne a bua gore fela jaaka medimo ya ditšhaba tse dingwe e ile ya palelwa ke go sireletsa baobamedi ba yone, Jehofa le ene ga a kitla a kgona go golola Bajuda mo seatleng sa Baasiria. Batho ba ne ba nna botlhale mme ba se ka ba leka go araba maaka ao, e leng se batlhanka ba ga Jehofa ba se dirang le mo motlheng wa rona.—Bala 2 Dikgosi 18:35, 36.